Радомир Саичић је рођен у Београду, на Дорћолу, 31. октобра 1961. године од оца Николе Саичића, и мајке Јулке рођ. Димитријевић. Изјашњава се као Србин из Црне Горе, православац (крштен 1982. године у манастиру Ћелије) а неки од предака су му Лексо Саичић који се истакао у руско-јапанском рату у Манџурији, као и Мило Саичић, командант који се борио у балканским ратовима и у Првом светском рату. Отац Никола Саичић био је архитекта, професор Универзитета који је преминуо након инфаркта са 59 година, када је Радомир имао 24 године. Мајка је студирала класичну филологију, али није завршила студије. Има млађу сестру Анђу, која је попут њиховог оца, архитекта по струци.